b'\n_START_ARTICLE_\nKanonsko pravo\n_START_PARAGRAPH_\nKanonsko pravo ozna\xc4\x8dava zbir crkvenih zakona kojima se upravlja \xc5\xbeivotom pojedinih Crkava. U temelju kanonskog prava stoje odredbe prvih sedam ekumenskih sabora. Te su se odluke nazivale kanonima (gr\xc4\x8d. \xce\xba\xce\xb1\xce\xbd\xcf\x8e\xce\xbd \xc5\xa1to zna\xc4\x8di \xc2\xbbpravilo\xc2\xab, \xc2\xbbodredba\xc2\xab, \xc2\xbbmjera\xc2\xab), pa odatle dolazi i naziv \xc2\xbbkanonsko pravo.\xc2\xab_NEWLINE_Kanonsko pravo kao znanstvena disciplina istodobno je predmet izu\xc4\x8davanja teolo\xc5\xa1ke i pravne znanosti.\n_START_SECTION_\nPovijest kanonskog prava u katoli\xc4\x8danstvu\n_START_PARAGRAPH_\nKatoli\xc4\x8dka Crkva posjeduje jednu od najstarijih \xc5\xbeivih pravnih tradicija, koja zapo\xc4\x8dinje odredbama Starog i Novog zavjeta, \xc5\xa1to uklju\xc4\x8duje i t.zv. \xc2\xbbApostolski sabor\xc2\xab\xc2\xa0spomenut u Djelima apostolskim. U zakonske propise Crkve postupno su uno\xc5\xa1ene odredbe ekumenskih sabora te prava i obi\xc4\x8daji rimskog, vizigotskog, saskog i keltskog podrijetla, kao i iskustva kasnijeg razvoja u \xc5\xbeivotu Crkve._NEWLINE_Odredbe ekumenskih sabora, koje se i na Istoku prihva\xc4\x87aju kao kanonske, na Zapadu su dopunjavane odlukama mjesnih crkvenih sabora, kao i propisima \xc5\xa1to ih je donosio rimski biskup (papa), koji je na Zapadu uvijek u\xc5\xbeivao primat (prvenstvo) u disciplinskim pitanjima, kao i u pitanjima nauka. _NEWLINE_Prvi sustavni poku\xc5\xa1aj stvaranja zbirke kanonskih zakona bio je onaj monaha kamaldoleza Gracijana u 11. stolje\xc4\x87u (Decretum Gratiani). Papa Grgur IX. izdao je prvu slu\xc5\xbebenu zbirku kanona nazvanu Liber extra (1234.) Nakon njega, Bonifacije VIII. objavio je Liber sextus (1298.), a Klement V. t.zv. Clementines (1317.)_NEWLINE_Do 1917. zakonodavstvo je naraslo na oko 10.000 kanona, od kojih su mnogi bili neprovedivi zbog promjene povijesnih uvjeta. To je navelo papu Pija X. na nalo\xc5\xbei objavljivanje prvog Zakonika kanonskog prava, u samo jednoj knjizi s jasno izra\xc5\xbeenim zakonima. Rad komisije koja je izra\xc4\x91ivala ovaj Zakonik dovr\xc5\xa1en je za pape Benedikta XV., koji je i objavio Zakonik. Premda je stupio na snagu 1918., obi\xc4\x8dno ga se naziva Zakonikom iz 1917. Ovaj je Zakonik nastojao uklopiti sve propise donijete kroz povijest Crkve.\n_START_SECTION_\nDana\xc5\xa1nje kanonsko pravo\n_START_PARAGRAPH_\nNakon Drugog vatikanskog sabora postalo je jasno da \xc4\x87e u novonastalim uvjetima biti potreban i novi Zakonik. Nakon gotovo dva desetlje\xc4\x87a rasprava i brojnih pripremnih ina\xc4\x8dica Zakonika, papa Ivan Pavao II. objavio je 25. sije\xc4\x8dnja 1983. novi _NEWLINE_Zakonik kanonskog prava. Isto\xc4\x8dne katoli\xc4\x8dke Crkve dovr\xc5\xa1ile 1990. su radove na izradi svoga Zakonika kanona isto\xc4\x8dnih Crkava._NEWLINE_Uz Zakonik kanonskog prava, u Katoli\xc4\x8dkoj crkvi vrijede i ostali propisi koji nisu izrijekom opozvani, te kasnije odredbe Svete stolice objavljene bilo od samoga pape, bilo od pojedinih ustanova Svete stolice. Tako se dijelom kanonskog prava smatraju i svi liturgijski propisi.\n_START_SECTION_\nU Pravoslavnoj Crkvi\n_START_PARAGRAPH_\nU Pravoslavnoj Crkvi pod kanonskim pravom obi\xc4\x8dno se podrazumijevaju odredbe crkvenih sabora od 4. do 9. stolje\xc4\x87a, dok se ostale crkvene odluke obi\xc4\x8dno nazivaju pravila. Tako, u strogom smislu rije\xc4\x8di, kanonsko pravo u Pravoslavnoj Crkvi \xc4\x8dine samo one odredbe koje je Crkva donijela do 9. stolje\xc4\x87a.\n_START_SECTION_\nKanoni prvih ekumenskih i mjesnih sabora\n_START_PARAGRAPH_\nKanonsko pravo, na taj na\xc4\x8din, u pravoslavlju \xc4\x8dine crkveni kanoni ili pravila i odredbe kr\xc5\xa1\xc4\x87anske etike, bogoslu\xc5\xbeja, discipline klera, mona\xc5\xa1tva, crkvene organizacije i jurisdikcije, \xc5\xa1to su ih proglasili ekumenski ili mjesni sabori. Ovi kanoni predstavljaju crkveno zakonodavstvo. Ipak, u Pravoslavnoj Crkvi kanonski propisi nisu shva\xc4\x87eni tako stroga kao \xc5\xa1to je to slu\xc4\x8daj na Zapadu, pa se i primjenjuju slobodnije u odnosu na povijesne i dru\xc5\xa1tvene prilike svake pojedine mjesne Crkve._NEWLINE_Pravoslavci gr\xc4\x8dkoga jezika na\xc4\x8dinili su zbirku kanona u djelu pod imenom \xce\xa0\xce\xb5\xce\xb4\xce\xb1\xce\xbb\xce\xb9\xce\xbf\xce\xbd (Pedalion), no tu nipo\xc5\xa1to nije rije\xc4\x8d o zakoniku u smislu katoli\xc4\x8dkog Zakonika kanonskog prava, nego o svojevrsnom izboru jedne od tradicija tuma\xc4\x8denja kanona.\n_START_SECTION_\nOstali kanoni\n_START_PARAGRAPH_\nPojedine Pravoslavne Crkve donose vlastite kanone (ili pravila). Ovi se kanoni odnose na: disciplinu posta, \xc5\xa1tovanje ikona, brak, razvod, re\xc4\x91enje (hirotoniju) sve\xc4\x87enika, disciplinu klera i monaha, sudjelovanje laika u \xc5\xbeivotu Crkve, hijerarhijske stupnjeve, poredak eparhija po \xc4\x8dasti, me\xc4\x91ucrkvene odnose, javne odnose itd.'